Lasbrief vir oud-Proteaspeler uitgereikArgieffoto Die lasbrief is uitgereik nadat Thami Tsolekile (35) nie Woensdag vir sy hofsaak opgedaag het nie. Tsolekile moes in die Goodwood-landdroshof in Kaapstad voor landdros Sean Lea verskyn, maar was nie teenwoordig toe sy saak deur adv. Moosa Adonis, die staatsaanklaer, geroep is nie. Die hof het, op versoek van adv. Mafu Masina vir die verdediging, ingestem om die uitvoering van die lasbrief op te skort tot 20 Januarie 2017. Indien Tsolekile weer nie in Januarie vir sy hofsaak opdaag nie, sal die lasbrief uitgevoer en hy in hegtenis geneem word. Maroela Media het vroeër berig Tsolekile het in September na bewering ŉ seun (14) by sy skool, Pinelands High School, aangerand. Die seun en sy vriende het glo buite die skool “rondgespeel” en op verbygaande voertuie geskree. Die seun beweer Tsolekile het glo stilgehou en hom aangerand, voordat hy hom in sy motor gedwing en ŉ paar minute met hom rondgery en weer geklap het. Die krieketspeler het egter die aantygings ontken. Hy het gesê hy was saam met sy kinders en het die seun na sy hoërskool geneem om daar oor hom te kla, aangesien die seun hom glo gevloek en klippies na sy motor gegooi het. Die saak is tydens Tsolekile se vorige hofverskyning in Oktober uitgestel omdat gewag word op ŉ geskrewe voorlegging aan die Wes-Kaapse direktoraat vir openbare vervolging om te versoek dat die aanklag teruggetrek word. Geen aanduiding is vandag gegee wat die besluit hieroor was nie. Tsolekile, ŉ voormalige paaltjiewagter vir die Proteas en kaptein van die Highveld Lions, is in Augustus vanjaar saam drie ander spelers vir 12 jaar deur Krieket Suid-Afrika geskors weens wedstrydknoeiery tydens die Ram Slam 2015-toernooi. Lees alle vorige berigte oor Thami Tsolekile op Maroela Media.